Die Pos | Crime | Kobus neem leisels
Kobus neem leisels
02 March 2018 l Marietjie Steenkamp l Views: 180 l 21 days ago
Kobus van Loggerenberg is die nuutverkose voorsitter van die GPF in Mookgophong.
Die gemeenskapspolisiëringsforum (GPF) van Mookgophong het op Donderdag 18 Januarie vir Kobus van Loggerenberg tot nuwe voorsitter vir 2018 verkies.
Van Loggerenberg is ook die leier van die Naboom-veiligheidsforum (sektor 3) en dien in die omgewing se landelike veiligheids-komitee.
“Ek verbind my tot die veiligheid van al die inwoners van die Mookgophong-gemeenskap. Ek glo as die gemeenskap misdaadvry is, sal ons almal rustig kan slaap,” het hy gesê.
Die GPF vergader maandeliks op die eerste Donderdag van die maand en vergader elke Saterdag met die sub-forums in Mookgo-phong.
Volgens die GPF moet mense opstaan vir hul eie veiligheid deur eienaarskap van die strate uit die hande van misdadigers te neem. Volgens die grondwet het elke burger die reg op ’n veilige omgewing en moet elkeen opstaan vir hierdie reg.
Van Loggerenberg en die sub-forums onderneem om die dorp maandeliks te patrolleer en hulle veral toe te spits op plekke wat berug is vir misdaad.
Daar is verskeie WhatsApp-groepe gevorm om kommunikasie te verbeter en volgens hom werk dit baie goed as daar krisisse opduik. Hy het ’n beroep op inwoners gedoen om deel te neem aan die patrollies sodat veiligheid verhoog kan word.
“Ons ouer inwoners kan ons gedurende die dag bystaan en kan selfs stap om die GPF se sigbaarheid te verhoog aangesien misdaad helder oordag besig is om toe te neem in die dorp,” het hy gesê. Die meeste van die inbrake vind op Woensdae en Vrydae tussen 16:00 en 19:00 plaas, het hy gesê.
Vir noodgevalle kan Van Loggerenberg by tel. 061 176 0684 gebel word.